送黄尉制司稟議
作者：葛紹體
朝代：宋

paragraphs: 四海指掌上，西浙復制置。
機張要省括，萬里發中祕。
制劄天邊來，奪我嘉興尉。
風流誰後人，太史山谷氏。
老成負大才，初筮僅小試。
雷行換風采，鼓作起憔悴。
遊刃綽有餘，走筆浩無愧。
青青歲寒姿，松柏森勁氣。
層冰幾重重，堅可敵陽熂。
置之籌幄中，秉心端不二。
討賊先正名，逆順有大義。
晝夜運日月，東生定西墜。
終古大明照，不照此醜類。
送死須臾爾，清寧一天地。
公在誰相知，郡守股肱寄。
公去誰相思，邦民共相企。
白髮我獨悲，青雲公自喜。
顧此金蘭心，終始永同味。
去住路兩岐，別酒重三喟。
江湖年華晚，萬物回春意。
吟邊一籌先，寄我空中字。